Virallinen lehti nro C 031 , 05/02/1999 s. 0107



KIRJALLINEN KYSYMYS E-1970/98 esittäjä(t): Ernesto Caccavale (UPE) komissiolle (30. kesäkuuta 1998) Aihe: Vakavat säännönvastaisuudet Euroopan komission harjoittamissa kilpailumenettelyissä Euroopan yhteisöjen virallisessa lehdessä oli 31. maaliskuuta 1998 ilmoitus avoimesta kilpailusta Euroopan komission apulaishallintovirkamiehiksi pyrkiville. Määräajaksi hakemusten jättämiselle oli vahvistettu 4. toukokuuta 1998. Jotkut kilpailuun pyrkivät kääntyivät Euroopan komission Rooman ja Milanon edustustojen puoleen saadakseen lisäselvitystä hakulomakkeen täyttämiseen. Tällöin heille kerrottiin, että "suoraan Brysselistä saatujen tietojen" mukaan hakemusten jättöaika siirrettäisiin "todennäköisesti " 15. toukokuuta 1998. Myöhemmin kävi ilmi, että tämä tieto oli aivan väärä. Näin ollen monia hakijaehdokkaita, jotka lähettivät hakemuksensa myöhässä, ei hyväksytty kilpailuun. 1. Aikooko komissio ryhtyä tutkimaan, kuka on vastuussa näiden väärien tietojen levittämisestä? 2. Voiko komissio sanoa, mihin toimiin se aikoo ryhtyä korjatakseen nämä vakavat menettelyihin liittyvät säännönvastaisuudet? 3. Eikö komissio katso, että olisi riittävästi perusteita käynnistää hakumenettely uudelleen, sillä muutoin kilpailun laillisuus voidaan asettaa erittäin kyseenalaiseksi? Komission jäsenen Erkki Liikasenkomission puolesta antama vastaus (3. elokuuta 1998) Arvoisa parlamentin jäsen on aivan oikeassa siinä, että komissio julkaisi 31. maaliskuuta 1998 viisi ilmoitusta A-ura-aluetta koskevista avoimista kilpailuista. Hakemusten viimeinen jättöpäivä oli 4. toukokuuta 1998. Komissiossa ei ole tehty mitään päätöstä määräajan pidentämisestä. Jos tällainen päätös olisi tehty, siitä olisi ilmoitettu virallisessa lehdessä kaikilla EU:n virallisilla kielillä ja kaikissa EU:n jäsenvaltioissa. On totta, että komission Rooman edustustossa kiersi torstai-iltapäivästä 30. huhtikuuta 1998 maanantaiaamuun 4. toukokuuta 1998 väärää tietoa määräajan mahdollisesta pidentämisestä. Koska perjantai 1. toukokuuta 1998 oli Italiassa juhlapäivä, komission Rooman edustustossa 30. huhtikuuta 1998 iltapäivän ja 4. toukokuuta 1998 aamun välisenä aikana asioineet muutamat hakijat ovat saattaneet saada väärää tietoa hakemusten viimeisestä jättöpäivästä. Kukaan ei kuitenkaan voi väittää saaneensa asiasta virallista tietoa, jota - kuten edellä jo mainittiinkin - olisi voitu välittää vain oikaisun avulla virallisessa lehdessä, joka julkaistaan kaikilla EU:n kielillä ja kaikissa EU:n jäsenvaltioissa. Välittömästi tapahtuman jälkeen tehdyssä tutkimuksessa paljastui, että väärä tieto oli lähtöisin tietojenkäsittelyssä sattuneesta virheestä Brysselissä. Kuten muidenkin kilpailujen yhteydessä, tässäkin tapauksessa eräät hakemukset oli lähetetty kilpailuilmoituksessa esitetyn määräajan jälkeen, ja hakijat ilmoittivat lukuisia syitä hakemustensa viivästymiseen. Näiden syiden joukossa saattaa tietenkin olla myös syitä, joihin hakija ei ole voinut vaikuttaa. Komissio tutkii tällaiset tapaukset tapauskohtaisesti, kuten kaikkien muidenkin kilpailujen yhteydessä, tavanomaisten menettelyjensä mukaisesti. Päätökset asianomaisten hakijoiden hyväksymisestä esivalintakokeisiin tehdään heinäkuun puolessa välissä 1998. Komissio huomauttaa, että viiteen kilpailuilmoitukseen on saapunut noin 30 000 hakemusta, joista noin 30 prosenttia on Italiasta.